
Til KIRR,

som minnet meg på hvem jeg egentlig er,

den som ikke gir opp.


Sudrøyene

En grovt forenklet framstilling av Sudrøyene, Man og Orknøyene med omkringliggende land og øyer.

Sudrland og Katanes var i den tiden under sterk norsk innflytelse og var en periode en del av det norske kongeriket. Det samme gjelder området rundt Argyll. (Se prikket område).

1268

Det var ikke uten frykt han torde møte øynene til morens nye mann. Det var noe særegent over hvordan de skulte frem under buskede øyenbryn, som om de alltid lå i skygge og aldri viste ham sannheten. Nå kunne han kjenne det i ryggen igjen, at øynene hans stakk dolker i ham bakfra.

Han ville snu seg for å se om det var sant slik han følte, men frykten ble for stor. Det var som om en horde av gale mordere var etter ham. Han kunne kjenne at de pustet ham i nakken når han løp slik gjennom kastellets ganger og trapper. Han måtte komme seg unna, komme seg vekk. Han var ikke trygg her.

Om han bare var hjemme hos shen-ar, i Dunstaffnage. Der kunne han kjenne seg trygg. Der var han ikke i fare.

Maria

Det hadde vært en hard vinter, men endelig var den i ferd med å tø opp og overgi seg til våren. Alle vanskene som hadde hopet seg opp over vinteren, kunne få lov til å vaskes bort med smeltevannet fra fjellene. Maria hadde aldri opplevd maken til vinter. Kulda hadde satt inn svært tidlig og varte ennå ut i de tidligste aprildagene. Nå som solen skulle ha varmet og marken stått frodig og grønn, så de ennå flekker av snø i liene når et vindpust rokket ved tåkens kraftige grep om fjellene.

På Holmen ble det ingen varme i huset, og hun trivdes ikke nå på samme måte som da hun og Magnus hadde sittet som dronning og konge. Det hadde vært en fredelig tid, men nå murret folket i kriker og kroker, og den nye mannen hennes slo hardt ned på alt som minnet om opprør. Nå fyrte de i alle ildstedene samtidig, og enda kunne ikke varmen nå lenger enn til håndflatene som hun skjelvende strakte frem mot de slikkende flammene. Hun hadde ikke lenger følelsen av kulde i kroppen, så nummen var hun, og klærne hjalp ingen ting mot den kalde og fuktige luften som omga dem på alle kanter. Skjelvingen var blitt en del av henne, noe hun ikke kunne stoppe eller forhindre. Og det samme gjaldt for frykten.

Hun krøkte seg sammen da lyden av en dør som åpnet seg, smøg seg inn over henne som en ukjent fiende. Hun var blitt så var for alle slike fremmede lyder. Dører som knirket på hengslene, snikende skritt i mørket, klank av våpen mot stein og stål. Alt var et forvarsel om noe ondt.

– Skal jeg hente noen flere skinnfeller til Dem, min frue? hvisket ternen hennes fra krakken sin inntil veggen ved ildstedet. Maria tvang seg til å møte blikket hennes med et kort nikk. Den unge jenta reiste seg raskt og forsvant hastig ut gjennom den store eikedøren, som hun lukket tungt etter seg. I den korte stunden døren var åpen, hørte Maria mennenes stemmer fra ridderhallen. Stemmer som høylytt diskuterte noe viktig, men som brått tidde da ternen skyndte seg gjennom rommet.

Et grøss jog gjennom henne. Ekteskapet hadde slått ut på en svært uheldig måte for henne og barna hennes. Malise, herre til Strathern og hennes fars allierte, var en herskesyk mann – en helt annen enn den han hadde gitt seg ut for å være da han gjorde kur til henne. Nå innså hun at alliansen hennes far hadde skapt, kun hadde som formål å styrke ætten og farens makt.

Maria reiste seg fra stolen, listet seg bort til døren og la øret inntil treverket. Hun kunne høre mennene mumle der inne. Så ble det stille igjen, og Doona skjøv døren åpen. Det var så vidt Maria rakk å trekke hodet til side så hun ikke fikk den i fjeset. Doona var likblek i ansiktet og slapp skinnfellene rett ned på gulvet med skjelvende hender. Uten blygsel grep hun Maria hardt i armen og dro henne med seg lenger inn i fruerstuen, la munnen sin opp mot øret hennes og hvisket med skjelvende stemme.

– Herren snakket om sønnen Deres, min frue. – De må skynde Dem å sende ham vekk. Herren snakket om å drepe ham.

Å, Herre min Gud. Maria ble iskald inn til beinet, en kulde som gjorde henne fast til gulvet.

– Hva er det du sier, jente? Hva har du hørt? Hun klarte ikke å legge bånd på seg og innså plutselig at hun hadde snakket altfor høyt. Jenta ble blek og begynte å skjelve. Maria hjalp henne ned på en benk og satte seg ved siden av henne.

– Herren kan høre Dem, hvisket hun med tårer rennende nedover kinnene.

– Det kan ikke være rett. Du må ha hørt feil. Maria møtte blikket hennes og forsto at ternen fortalte sannheten. Allikevel ville hun ikke tro det.

Det kan ikke være sant. Hun må ha hørt feil.

En misforståelse, det var det det var.

Doona tok seg sammen og fortsatte.

– Herren sa at noe kunne komme til å hende når Gudrød blir satt bort til fostring. Ternen festet øynene sine i Marias. – De tidde straks de så meg, min frue, og blikket herren sendte meg, var så det gikk kaldt nedover ryggen på meg. Å nei! Hun gjemte ansiktet i hendene og hulket så kroppen ristet.

– Hva er det, barnet mitt? ristet Maria i henne, men hun tenkte nok det samme som henne. Malise kommer til å drepe henne for dette.

– Nå går vi ut sammen og finner Gudrød. Han skal bort herfra med det samme. Doona ristet på hodet, men reiste seg kraftløs.

– Jeg tør ikke, hikstet hun. – Han kommer til å holde meg tilbake, og så … Hun fullførte ikke setningen. Behøvde det heller ikke. Maria visste også at det var slik, men hun ville gjøre alt hun kunne for å forhindre det.

– Jeg skal beskytte deg, sa hun fast og grep hånden til jentungen. Motvillig lot Doona seg føre bort til døren mens hun skjulte ansiktet sitt bak en hånd. Maria skjøv døren besluttsomt opp.

Malise og mennene hans satt ved bordet. En dolk dirret i bordplaten mellom dem. Ut av øyekroken så hun at husbonden hennes glodde etter henne, og hun var ikke kommet lenger enn til midten av rommet før stemmen hans fikk henne til å stanse.

– Hvor går du med henne? Oppgitt forbannet Maria i stillhet sin egen dumskap, som lyttet til den undertrykte stemmen i hodet sitt. Hun fikk seg ikke til å svare, og han utnyttet stillheten til å lage en forordning, slike som hun gang på gang falt for og dermed lot hans vilje skje.

– Hun skal svare for sin ulydighet, raspet han med et ondt smil om munnen. – Du kan bare sette henne igjen her med det samme. Maria kjente hvordan nakken strammet og skuldrene dro seg opp. Doona hikstet til og gikk tett inntil henne for beskyttelse. Hun snudde seg sakte og møtte Malises haukeblikk under hans mørke svulmende øyenbryn.

– Om ternen min har oppført seg usømmelig, så skal jeg gi henne den utmålte straff, presset hun ut mellom sammenbitte tenner. – Hvordan har hun fornærmet min husbond? Hun gjorde stemmen sin innsmigrende, og dyttet jentungen nærmere døren mens hun snakket.

Malise svarte ikke, glodde bare olmt tilbake på henne og brummet i det hårløse, firkantede ansiktet som hun hatet så mye. Hadde han bare vært en snill mann slik som Magnus, mild og ettergivende og kjærlig, så hadde det vært så mye lettere å akseptere den svette og illeluktende kroppen hans når han siklende lå og peste oppå henne.

Han tør nok ikke tape ordkløyveri foran mennene sine! tenkte hun.

De stirret opp på herren sin, nå som han hadde reist seg, alle undersottene hans, som smisket for ham og gjorde alt for at han skulle være tilfreds. Det var tydelig at han hadde lyst til å komme frem mot henne. Hun frydet seg over alle de gangene hun hadde sagt ham imot. Det hadde gjort henne sterkere til å tåle slagene han tildelte henne så kjærlig når de var alene. Så vet han at jeg tør å stå opp imot ham!

Malise nølte, så satte han seg tungt, grep kruset sitt og drakk det tomt. Han mumlet noe som Maria ikke hørte, og hun tok det som en oppfordring til å komme seg ut derfra. Svetten rant nedover nakken og ned mellom skulderbladene hennes da hun snudde ryggen til mennene og dyttet Doona foran seg mot døren og ned den smale, bratte vindeltrappen.

Jentungen begynte å gråte høylytt da de var kommet ned i borggården og klatret opp trappene til vaktrommet. De harniskkledde mennene der inne glodde forundret på dem da de hastet gjennom rommet og ned trappen, ut i frihet og til den kjølige ettermiddagsbrisen som strøk inn over Holmen fra sør. To av soldatene reiste seg og fulgte etter dem ned trappene.

Maria dro ternen sin med seg, først ned til havnen der barna hennes befant seg, så opp til stallen ved palisadens port med ungene løpende i forveien, overstrømmende over muligheten for å få være med på en ridetur.

Stallen var et langstrakt plankebyggverk reist inntil palisaden med tretak som mennene på palisaden kunne gå på. Det var en bred åpning i hver ende av det avlange bygget. En stallkar kom ut av den nærmeste åpningen, leiende på en hest som han gjorde fast i bommen utenfor stallen.

– Gi oss hester straks, kommanderte hun. Han sendte henne et trassig, blått blikk under den lange hårmanken som flankerte det ovale ansiktet, men nikket ydmykt og forsvant inn i stallen uten et ord. Soldatene fulgte etter ham inn og salte opp hester til seg selv. De hadde stående ordre om å følge henne hvor enn hun måtte dra. De var Malises menn, og de rapporterte til ham, og hun kunne ikke be dem bli igjen på kastellet. Det kom de aldri til å adlyde henne i.

Maria kastet stjålne blikk tilbake mot kastellet mens de ventet på at stallkaren salte opp hestene. Den kalde, grå steinbygningen lå stille og uberørt og avslørte ingen ting av stormen som hun ante raste på innsiden av huset. Banneret på kastelltaket vitnet om at det blåste opp til uvær, og i øst var himmelen mørk og truende. Innen en time ville regnet falle i strie strømmer.

Stallkaren kom leiende ut med to hester i hver hånd, og han holdt dem mens de steg opp i salen. Rolig og tilsynelatende behersket satte de hestene i bevegelse og red ut gjennom den åpne porten. Soldatene fulgte bak dem på behørig avstand.

Vinden økte på i styrke, og de nådde frem til klosteret akkurat idet de første regndråpene slo inn fra havet og pisket ansiktene deres med iskaldt vann. Byggingen av nonneklosteret var godt i gang, og muren var begynt å reise seg rundt steinhusene. Med stigende forventning og en ubeskrivelig glede strømmende gjennom seg, steg hun av hesten og gikk ærbødig frem mot åpningen i muren. Arbeidet så ut til å være hastig avsluttet på grunn av stormen.

Innenfor muren, under tak, sto de og skuttet seg mot den kalde vinden som strøk over de ennå lave og uferdige murene. Maria så seg omkring og kjente igjen hvert påbegynte hus, nøyaktig slik byggmesteren hadde skissert for henne på vokstavlen sin. Klostergården, kapellet, abbedissens hus og refektoriet. Helt likt mennenes kloster i Russin, men allikevel forskjellig. Som dronning av Mann hadde hun godkjent tegningene og donert store summer til byggingen. Dette var frukter av hennes arbeid, og det gledet henne å se det skride frem.

Hun nikket smilende til arbeiderne, som gjenkjennende nikket tilbake. Hun stanset foran døren og ventet til en av soldatene gikk forbi henne og brukte jernhammeren på døren. Mens de ventet, rullet den første tordenen over himmelen. Noen øyeblikk senere gikk luken opp, og et ansikt stirret ut på henne. Var det noe kjent med det skarpe blikket under hodelinet? De klare blå øynene under markerte brune øyenbryn? Ansiktet under nonnedrakten skiftet fra strengt pietistisk til gjenkjennende og varmt, litt undrende. Kvinnen nikket og smalt luken igjen, så åpnet døren seg og avslørte den gråhvite ulldrakten med den sorte kapulaen og hetten til en nonne. Hastig steg Maria inn, raskt etterfulgt av Doona, Affrecka og Gudrød.

Ragnhild

Ragnhild trodde ikke hun kunne skjule hatet som ulmet under huden på henne da hun trassig, og med et påtatt vennlig smil, stirret inn i ansiktet til Maria, enken etter kong Magnus av Mann, som urettmessig hadde frarøvet henne Haralds herresete og hennes sønns trone, og datter til Eogan av Argyle, mannen som i en årrekke hadde truet freden på Mann. Å jo, det kokte under huden på henne, men som klosterets cellare fikk hun pent bite det i seg. Hun bukket stivt og smelte døren igjen bak dem – en demonstrasjon mot de to soldatene som sto utenfor. Selv om de ikke hadde gjort mine til å følge etter, lot hun dem få kjenne vindtrykket fra den tunge eikedøren.

Hun ga seg selv et kort, fornøyd smil før hun snudde seg og møtte det granskende blikket til forstanderinnen av Mann. Mannen hennes, Malise av Strathern, hadde ikke fått tittelen konge, bare forstander, men det utgjorde ingen forskjell. Det var han som bestemte her i landet nå, og han var ingen mild mann, det hadde han allerede bevist. Ragnhild neide og bøyde hodet mens hun forsøkte å holde på det vennlige smilet.

– Fru Maria, ba hun med mild stemme. – Hva søker fruen her i det uferdige klosteret?

– De er fru Ragnhild, er De ikke? kom svaret raskt og bestemt.

Ragnhild hadde ikke ventet annet enn å bli gjenkjent. Hun bøyde hodet enda dypere og svarte bekreftende.

– Søster Ragnhild nå, og cellare i klosteret, la hun til, en ikke ubetydelig posisjon. Ante hun at stemmen endret seg, ble hardere, da Maria ba henne føre seg og følget sitt til abbedissen? Ragnhild mente bestemt det og gjorde som hun ble bedt om.

Da døren til abbedissens celle lukket seg bak forstanderinnen, ble Ragnhild stående utenfor et kort øyeblikk, som om hun forsøkte å høre den lavmælte samtalen bak den tunge døren, enda hun visste at det aldri slapp lyd ut derfra. Hun tok seg i det og fulgte barna og ternen frem til klostergården og bød dem å sette seg der på en benk. Hun undret seg over hvor store de var blitt, og det faktum at de ikke var satt bort i fostring ennå. Hun hadde sett et glimt av redsel i fruens blikk rett før hun hadde gjenkjent henne.

Er det ungene sine hun frykter for? Malise ser kanskje på dem som en trussel? En tanke begynte å spire i henne, og hun gikk mot ladeburet for å hente noe ungene kunne få å ete. Da gjestene hadde fått brød og melk, øste hun opp surmelk i en bolle og gikk ut til soldatene med. Regnet øste ned rundt dem, der de sto klemt inntil steinveggen og så vidt i ly under takskjegget over døren. Hun møtte blikket deres da hun rakte frem bollen, men kastet øynene fort i bakken da hun så at de gransket henne.

– Jeg beklager at jeg ikke kan by dere på vin, sa hun kort og ventet til de hadde tømt bollen. – En blir vel tørst av å ri den støvete veien fra Russin, sa hun medfølende. – Og om ikke fruen tenker å bli her lenge, ser det ut til at veien hjem blir både våt og lang.

Ordene hennes fikk mennene til å veksle blikk. Et lynglimt lyste opp området og blottla huset ved veien, der murere og tømrere skuttet seg for uværet. Så ble det brått mørkere, enda det var flere timer igjen av dagen. Utsiktene til å ri hjemover i regn og med lyn skrallende over hodene på dem gjorde mennene urolige.

– Jeg kan tilby dere rom sammen med arbeiderne, skyndte hun seg å fremme. – Det er simple stråmadrasser på lave senger i fellessal, men det er tak over hodet og ulltepper til å holde dere varme. Hestene kan få stå i innhegningene utenfor, sammen med kjøredyrene.

De to mennene vekslet blikk igjen og nikket så til hverandre. Besluttsomt satte de i veg for å ta seg av hestene.

Fornøyd med seg selv gikk Ragnhild verdig tilbake til klostergården og samlet sammen barna, som ikke lenger satt rolige på benken. Hun fikk skysset dem over mot gjestehuset mens hun formante dem om stillhet, samtidig som hun fikk frittet ut av dem noe om hvordan de oppfattet sin fosterfar. De korte svarene hun fikk fra dem, sa mye mer enn hun hadde håpet på. Så gikk hun tilbake til kjelleren og tappet opp en karaffel med vin fra tønna, la brød og ost på et fat og gikk tilbake til abbedissens celle og banket på døren. Hun ventet litt før hun skjøv slåen til side og gikk inn. Hun visste at hun tråkket over en usynlig grense nå, men hun håpet å få tilgivelse for det.

Uten et ord gikk hun frem til bordet, satte fra seg brettet og ble stående. Hun ventet på det som enten ville være en skjennepreken eller en tillatelse til å tale. Abbedissen glodde strengt opp på henne, og etter en lammende stillhet og med et kort blikk på Maria, åpnet hun munnen.

– Dette er høyst ureglementert, søster Ragnhild, men jeg forstår at du har noe å meddele. Skal du lette hjertet ditt stående, eller dra frem krakken og sette deg?

Ragnhild senket blikket takknemlig og gjorde som abbedissen ba, men først fant hun frem to glass fra skapet og satte dem på bordet. Så skjenket hun i vin før hun satte seg ned med hendene foldet i fanget. Hun ventet på tillatelse til å snakke, og hun fikk den til slutt.

– Hva er det du har på hjertet, min søster? Abbedissens stemme hadde mildnet.

Hun respekterer mine gode råd, og hun har nok skjønt at jeg har noe viktig å si.

Ragnhild løftet ansiktet og sendte abbedissen et kort og takknemlig blikk før hun vendte seg mot Maria.

– Jeg forstår at det ikke er lett for Dem, min frue, begynte hun.

Maria rødmet i sinne, og øynene hennes sendte dolker mot Ragnhild.

– Dette har De ingen ting med, glefset hun til svar, men Ragnhild fortsatte ufortrødent.

– Herr Malise er en streng og ærgjerrig mann, og jeg kan forstå at han anser Deres barn som en trussel for sin posisjon.

– Skal jeg behøve å høre slikt prat fra en nonne? snerret Maria rettet mot abbedissen.

– De skal huske på at De er i Guds hus, min frue. Søster Ragnhild har aldri kommet med dårlige råd. De gjør klokt i å lytte til hennes ord, svarte abbedissen og nikket til Ragnhild at hun kunne fortsette.

– Ettersom Deres sønn Gudrød er den rettmessige arvingen til tronen, fortsatte Ragnhild da fruen hadde roet seg ned, – forstår jeg at De er bekymret for hva herr Malise kan finne på å gjøre for å kvitte seg med denne trusselen. Maria spratt opp fra stolen i brå fornærmelse, men før hun fikk sagt noe, løftet abbedissen en hånd, og hun ombestemte seg. Langsomt satte hun seg ned igjen.

– I et annet hus hadde du mistet tungen for slikt prat, hveste hun i et forsøk på å stagge sinnet sitt.

Ragnhild nikket og stirret henne rett inn i øynene. Hun så hatet i dem, og det gikk en frysning nedover ryggen på henne.

– Jeg kan hjelpe Dem, min frue. Det er bare det jeg prøver å fortelle. Reaksjonen uteble ikke.

– Jeg forventer ikke noen annen hjelp fra deg og dine enn at det er til deres eget beste, freste hun. – Si meg hva du har å tjene på dette, så skal jeg si om jeg vil lytte til ditt råd.

Hun lar seg ikke pille på nesen. Ikke at hun hadde forventet det, heller. Ragnhild ristet på hodet.

– Det er ikke for mitt eget beste jeg gjør dette, svarte hun mildt. – Jeg er også en mor. Selv om jeg nå har gått i Vårherres tjeneste og gitt avkall på mitt gamle liv, så betyr ikke det at jeg ikke kan føle som en mor og kjenne fortvilelsen ved å stå i fare for å miste dem man elsker høyest. Det rykket til i munnvikene til Maria, og i et kort glimt skimtet Ragnhild en mildhet i øynene hennes.

Hun fortsatte ufortrødent da ingen brøt stillheten som hadde senket seg over dem.

– Min sønn er en stor mann i St. Bridgets sogn, nord i landet. En storhet han har fortjent gjennom mange års slit som leilending på et lite bruk. Seinere gjennom å kjempe for sin konge, den gode Magnus, Deres første husbond, i slaget mot skottene. Og nå som en forkjemper for folket på Mann og de manske lovene. Han er en rettferdig og oppriktig mann og ikke redd for å stå opp for seg og sine, og han har hele Nordfjerdingen med seg om han skulle sette foten ned. Jeg vil tro at selv ikke Malise ville tore å nekte ham noe eller gå imot ham, med mindre han hadde hele skottehæren i ryggen. Hun unnlot å fremheve Torleifs bragder fra før den tiden da Magnus var blitt tatt til konge. Det ville bare ha nøret opp under hatet i Maria og gjort oppgaven hennes umulig å gjennomføre. Ragnhild ventet på at Maria skulle bryte inn, men tausheten hennes overbeviste henne om at ordene sank inn.

– La Torleif få fostre Gudrød, ba hun. – Han vil få god lærdom om skikk og bruk, hvordan å drive en gård i både stort og smått, og stor kunnskap om strid og våpenbruk. Torleif har gjort seg bemerket med sine dåder på slagmarken. Han er slått til ridder og har gått i lære hos den fremste av riddere i sin tid, herr Ivar, som nå, for tredje gang, har dratt på korstog i Guds tjeneste. Gudrød vil få hele Nordfjerdingens støtte og lære hvordan han skal behandle sitt folk med respekt og å dømme urett med hard hånd. På denne måten vil han kunne samle alt folket i landet bak seg dersom Malise skulle tale skottenes sak mer enn manksmennenes.

Hun tidde, stolt over sin tale, men inne i hodet hennes malte tankene om hvordan dette også gagnet Torleif.

Maria kremtet og rensket halsen, men sa ingen ting. Det var abbedissen som til slutt brøt tausheten.

– Om De ikke helt vet hva De skal tro, burde De også søke råd hos abbed Donald i Russin.

Ragnhild rykket til og skulle til å svare, men hun bet ordene i seg. Jeg kan sikkert sørge for at også abbeden støtter opp om ordene mine, tenkte hun fort. Hun reiste seg og tilbød seg å følge Maria på veien til Russin.

– Jeg har ærend der allikevel med cellarius Aedan, la hun til og følte seg trygg på at tingene ville ordne seg til det beste.

– Men hva med Affrecka? buste plutselig Maria ut. Ragnhild møtte abbedissens blikk, og et nesten umerkelig nikk ble utvekslet mellom dem.

– Affrecka kan få bli her hos oss, sa abbedissen kaldt. – Hun har tross alt vært hos oss før, og hun er kjent med klosterets regler. Hun kan fortsette den opplæring hun begynte på, så får fremtiden vise hva hun velger når hun kommer til veiskillet i livet sitt.

Ragnhild skjulte smilet som glødet inne i henne. Dette var gode råd, både for Maria og for henne selv. Gud hadde nok sendt denne kvinnen til henne av en grunn.

Fenella

Det var hundens gjøing som fikk henne til å gå ut på tunet. Det kom folk, forsto hun.

– Cobie, whisth, skjente hun på den, men hunden ville ikke høre på henne. Hun løp frem til hjørnet av stallen der hunden sto og strakte hals, og fikk se en vogn komme opp bakken fra Bride. Lettet senket hun skuldrene da hun forsto at det ikke var fare på ferde. En munk drev de to hestene opp den slake bakken. Det så ut til at de hadde hatt hastverk, for begge hestene var dekket av svette. Ved siden av munken satt en skikkelse som også var kledd i en gråhvit munkedrakt, men uten skapular. Det var noe kjent ved fremtoningen hans, men Fenella ble mer opptatt av den rikt kledde kvinnen bak i vognen og gutten hun hadde med seg. Det var noe med måten hun hele tiden kikket bakover, som om hun hvert øyeblikk kunne forvente å se noen komme etter dem.

Hunden fortsatte med å bjeffe truende, så hun måtte hysje mer på den.

– Whisth, hun sendte den bort med gjentatte befalinger. Da vognen rullet inn på tunet, ventet hun til den stoppet, før hun gikk frem. Munken hilste vennlig på henne, men hun undret seg over hvem kvinnen var. Det var noe kjent ved henne, og likeså med guttungen hun hadde med seg. Han var omtrent på alder med Lodin.

Kunne det være … Hun kom ikke lenger i tankerekken, for den krokete skikkelsen ved siden av munken rettet seg og sniffet mot henne.

– Du lukter som før, kom den raspende stemmen hans fra inne i hetten. En frysning gikk ned over ryggen hennes.

Harald? Hun tok et skritt bakover og gjøs da han synte ansiktet sitt ved å dra hetten bakover. Et voldsomt sinne steg i henne.

– Hva vil du her? Har du kommet hit for å gjøre alt verre for oss, nå igjen? Hatet mot mannen som hadde ødelagt så mye i livet hennes, var til å ta og føle på, og hun ville ikke legge skjul på det.

Munken steg ned og hjalp kvinnen ut av vognen. Gutten hoppet ned ved siden av henne, lang og slank. Det mørke håret hans kranset kortklippet rundt et firskåret ansikt som hun nå dro kjensel på. Kvinnen ga henne et skarpt, men vennlig nikk og rakte frem hånden. Fenella grep den og neide dypt. Det er henne! Og gutten er sønnen hennes, kongsemnet, Gudrød.

– Fru Maria, mumlet hun. – Det er en ære å få Dem til gårds, la hun blygt til. Hva er det forstanderinnen vil her? Vet hun ikke hvem vi er?

– Takk, svarte forstanderinnen kort. – Er Torleif hjemme? fortsatte hun.

Fenella ristet på hodet. – Han er nede ved bryggene og overser utsetting av skipene, forklarte hun. – Han kommer tilbake til kvelds. Har De tid til å vente? Hun angret seg straks for ordene. Hun måtte ikke la forstanderinnen vente. Hun skulle til å be om unnskyldning, men Maria kikket rundt seg med et bekymret uttrykk i ansiktet. Guttungen slapp endelig taket i morens drakt og satte seg ned for å stryke hunden, som hadde søkt seg til dem.

– Kan du sende bud til ham? spurte fruen kort. Det var bekymring i stemmen hennes.

Fenella nikket. – Selvfølgelig, svarte hun raskt. – Jeg får by Dem inn på en åbit, da. Husfruen sitter i stua og kan underholde Dem mens jeg får en av drengene til å løpe etter herren. Hun fikk et skarpt blikk fra forstanderinnen, som endelig så ut til å forstå at Fenella ikke var frue på gården.

– Hvem er så du? spurte hun skarpt. Sinnet som hadde rammet Fenella så hardt da hun gjenkjente Harald, strømmet nå frem i henne igjen.

– Jeg er frillekona hans, svarte hun frossent og kastet hovmodig på hodet. – Mor til alle ungene hans, la hun til for sikkerhets skyld. For husfrua kan ikke få barn, forstår De. Hvor lyst hadde hun ikke til å si de ordene, men hun lot det være.

Harald klatret møysommelig ned fra vognen på egen hånd mens de pratet. Han smøg seg tett innpå Fenella og snuste på henne igjen.

– Nå, Fenella, gliste han med brune tenner. – Tror du vi får orden på gården, endelig? Hun rygget for nærværet hans.

– Du får følge dem inn, Harald, stotret hun febrilsk tilbake. – Jeg skal sende bud etter Torleif. Hun snudde ryggen til dem og løp rundt huset. Jeg rir etter ham selv.

Hun orket ikke tanken på å varte opp gamlingen. Så hun løp bort til hestehagen og hentet hoppen, som var Magnhilds hest, kastet et tau rundt halsen på den og leide den ut. Med leietauet festet rundt nesen på hesten, klatret hun lett opp på ryggen hennes og klemte hælene om flankene på hesten. Hoppen var glad for å løpe, og det gikk i stor fart nedover veien. Fenella hadde ingen vansker med å holde seg på ryggen hennes, selv uten sal og stigbøyler. Hun foretrakk å ri slik. Kjenne den varme hesteryggen mellom de nakne beina sine.

Hodet var fullt av tanker og bekymringer mens hun stormred ned veien mot Bride. Det hadde sannelig vært en underlig vinter. Magnhild hadde dessverre tålt giften så altfor godt. Hun hadde mistet barnet, men ikke livet. Og Torleif var blitt rasende. Det var jo ikke det første barnet Magnhild ikke hadde fått bære frem. Han hadde begynt å rave om en forbannelse og en skotsk heks, og ville ha Fenellas hjelp til å heve forbannelsen. Som om hun kunne det!

Det endte med at han gikk til presten for å få hans velsignelse over Magnhild, noe presten samtykket i, men ikke før det hadde gått de påkrevde 40 dagene etter at hun hadde mistet barnet. Magnhild hadde måttet krype opp på kirketrappen og be om å bli renset, men hun hadde ikke blitt noe bedre av det. For giften ville ikke ut av kroppen hennes. Fenella hadde gitt henne så mye av den, nok til at hun skulle ha vært død nå, men det hadde ikke skjedd. Men nå kunne hun plutselig falle i uvett, bli kaldsvett og klam, og slik ville hun være i noen timer, før hun plutselig kom til seg selv igjen.

Ikke ble det noe bedre på gården heller, etter at presten hadde vært der og spredd røkelse over hele tunet og inne i alle husene, i hver krik og krok. Særlig i nystua ble det ekkelt å oppholde seg. Nå kunne det trekke kald luft ned fra ljoren og røyklegge hele huset. Det hadde det aldri gjort før. Og det gjorde dem såre i halsen og røde i øynene, og nesen rant hele tiden. Torleif var sikker på at de underjordiske var blitt skremt bort av prestens tøyseri, og det forarget ham mye, han som en gang hadde invitert dem til å komme inn.

For Fenella og ungene var det bedre, for det var ikke slik i gammelstua der de bodde, men hun merket det når hun oppholdt seg for mye i nystua. Da begynte det å klø i hals og nese. Så, plutselig, begynte det å lukte av lik inne i nystua. Til slutt måtte folkene rive opp tregulvet, og under det fant de flust med døde rotter. Selv etter at rottene var brent og jorden under gulvet var snudd og gulvet lagt på igjen, hang det en eim av råttenskap over huset. Også dette, mente Torleif, var en hevn fra de underjordiske. Nå torde han ikke invitere dem inn igjen, siden huset var vigslet til Gud med vievann og besvergelser.

Selv om Magnhild kom tilbake til livet igjen, fikk ikke Torleif komme til henne som før, og plutselig en natt sto han i døren til gammelstua og ville ha retten sin med frillekona si. Tanken tvang frem et smil på leppene hennes. Så hadde hun vunnet ham tilbake til sengen sin allikevel. Hun nøt det til fulle, og forførte ham så ofte hun kunne etter dette. Men nå kom altså Harald tilbake til gården. Smilet svant da hun mintes alt det onde han hadde lagt over dem. Men han kunne selvfølgelig ikke bli værende her, enda hun visste hvilket grep Harald hadde over sønnen sin.

Om Harald hadde satt seg fore å bo sammen med dem, hadde nok ikke Torleif noe han skulle ha sagt. Jeg må sette en tanke i Torleif om ikke å ta vennlig imot gamlingen. Hvorfor kan han ikke bare legge seg ned og dø? Hun skalv nedover ryggen ved tanken.

Fenella red inn på tunet av Bridagård og senket farten i respekt. Folkene der stanset opp i arbeidet sitt og hilste på henne da hun red forbi, og hun hilste kort tilbake. Like nedenfor gården lå kirken, stille og stolt, og voktet over landsbygda under dem, og veien fortsatte i små svinger videre ned mot flatlandet og kystlinjen, ned til bryggene der skipene ble gjort klare for sommeren. Der nede ville hun finne Torleif.

Hesten hadde fått løpt av seg nå, og Fenella måtte av og til minne henne på å holde farten. En flokk måker svevet over bryggene og skrek etter fiskeslo, men mennene var altfor opptatt av å sette båtene i stand, til å dra ut for å fiske. Det var et yrende liv ved båthusene og bryggene. Alle mennene i sognet var samlet for å hjelpe hverandre med å sette ut skipene. Hun lot hoppen gå over i skritt og speidet etter mannen sin.

Hun fikk øye på ham idet han gikk opp på bryggen fra nyvaigen sin, en skipstype som var særegen for Suderøyene. Den var bygget for både strid, handel og fiske. Skipet hadde tretten årepar og var helt og holdent hans eget.

Fenella steg av hesten og lot den få gå fritt. Hun ville ikke rope, så hun gikk med raske, faste skritt ut på bryggen og opp i skipet. Torleif hadde gitt henne navnet Glashtin, etter den fryktede vannhesten som fantes i de manske farvann. Et vesen med fiskehale, menneskekropp og hestehode som jagde kyr på havet for å ete dem. Den hadde også tatt barn som lekte for nær vannet, ble det sagt.

Torleif merket at skipet krenget, da Fenella trådte inn på dekket, og snudde seg mot henne med overraskelse i ansiktet.

– Fenella? Han rakte henne hånden for å stø henne. – Hva gjør du her? Han beholdt den myndige tonen som han brukte når han befalte gårdsfolket. Fenella ble varm i kinnene av høviskheten hans. Det var ikke hverdags å høre sånt fra ham.

– Det er kommet storfolk til gårds, sa hun lett. – Kan du komme? Straks, la hun til med bestemt mine. Han nikket.

– Jeg var nesten ferdig her uansett, sa han fornøyd. – Guttorm og karene kan gjøre ferdig resten. Han snudde seg mot en kort, bredbygd mann som overså mennene som lempet stein inn i skipet for å veie henne ned. Det var et viktig arbeid å legge dem på plass. Hun måtte ligge stødig i vannet, og steinene skulle ikke rulle i tung sjø.

– Gjør henne ferdig, befalte han. Guttorm nikket stramt tilbake. – Jeg vil ta henne ut på seilas i morgen, la Torleif til. – Da må hun være klar.

Han ga Fenella hånden sin og støttet henne opp på bryggen igjen. Sammen gikk de inn på land og bort til hoppa som rolig gresset på vårgrønt gras. Torleif smilte mot Fenella.

– Du rir uten sal, bemerket han med et skjevt smil. Fenella ga ham et skjelmsk smil tilbake.

– Om du vil, kan jeg godt ri deg uten sal, også, gliste hun. Hun kunne se vellysten som vokste i ham.

– Jeg får hjelpe deg opp, da, fastslo han. Hun tenkte sitt med det, for han visste godt at hun kunne komme seg opp selv. Han løftet henne lett og skiftet grep da hun svingte seg over hesteryggen. I et kort gysende frydefullt øyeblikk kjente hun hånden hans på innsiden av lårene. De harde fingrene hans strøk henne lett, og hun kunne ikke holde tilbake et lystig sukk og fikk et smil til takk.

De red sammen i taushet, men varmen i kinnene hennes røpet henne, og smilene hans lovet godt for kvelden. Da de red inn på tunet, sto vognen fraspent inntil låveveggen, og hestene var satt inn i stallen. Tord var på vei med havre til hestene der inne, og da Fenella ropte på ham, kom guttungen hennes mot dem, skulende og med et olmt uttrykk i det unge ansiktet. Fenella sukket tungt over hatet han rettet mot faren sin, og sendte en bønn til Jomfruen om at han snart måtte bli fri for det. Gutten tok tøylene uten et ord og leide hesten rundt på baksiden. Et kort øyeblikk ville hun be Torleif om å vise sønnen sin litt farskjærlighet, men hun tenkte seg i det og fant det best å la være. Det får rette seg selv, tenkte hun oppgitt. Nå ville hun holde fast ved de gode løftene for kvelden, fremtiden fikk bære bud om endring.

Torleif holdt døren for henne og lot henne gå føre seg inn i nystua. Munken og forstanderinnen sendte dem vennlige nikk og reiste seg for å hilse. Harald satt tett opptil åren og nøt av varmen fra ilden. Det gikk et søkk gjennom Torleif da han fikk øye på faren sin, men han sanset seg og overså gamlingen.

– Guds fred, hilste munken. Torleif hilste tilbake med et stivt bukk, først til forstanderinnen, deretter til munken, før han bød dem å sette seg igjen. Fenella gløttet bort på Magnhild og så blikket som fruen sendte henne.

Husfruen liker ikke at frillekonen til mannen hennes kommer inn i stua, nei, men det får hun saktens tåle denne gangen.

Fenella svarte blikkene hennes med et frydefullt smil om leppene. Det var Torleif som hadde bedt henne inn.

– Hva bringer Dem hit, fru Maria? spurte Torleif med påtatt høytidelighet da de hadde satt seg. Han passet på så ikke stemmen hans bar bud om hva han egentlig tenkte om Eogans datter.

Fru Maria la hendene sine i fanget og stirret opp på ham. Fingrene jaget ustanselig en usynlig flue frem og tilbake over kjortelen hennes.

– Jeg vet hvem De er, herr Torleif, begynte hun med alvorlig mine. – Jeg har talt med Deres mor og far, hun gjorde et nikk mot den grå skyggen i hjørnet. De kjenner sikkert også igjen den gode abbed Donald i Russin kloster, en mann som kjenner godt til Deres ætt og dens dåder.

Fenella kunne se sinnet knuge ansiktet til Torleif. Han liker ikke å bli minnet på fortiden sin. Et bittert smil lekte i munnvikene hennes ved tanken på de harde årene. Hun legger nok vekt bak ordene sine med vilje, så Torleif ikke skal tørre å si henne imot.

– Det er i desperasjon jeg kommer til Dem, fortsatte forstanderinnen. – En mors desperate kamp for sine barn. Jeg skulle tro De vet hva jeg snakker om, la hun til.

Torleif svarte ikke, stirret bare tilbake på fruen og ventet på mer. Men noe var det som rørte seg bak masken hans. Han blunket raskere enn vanlig med øynene, og hendene lå i kryss over bringen så den høyre hånden kunne fange haken, mens fingrene løp grublende over leppene.

– Min make, tok hun til med tung stemme. – Forstanderen av Mann, herr Malise til Strathern, er en ærgjerrig og ambisiøs mann, sa hun. – Han vil mine barn til livs så de ikke kommer i veien for hans virke som herre til Mann. Torleif rettet seg i ryggen med en betydelig lettelse.

– Og dette vet De for visst? spurte han skarpt.

Han tør ikke tro på henne!

Fruen nikket uten et ord, men med blikket fastlåst i Torleifs, og Fenella kjente frykten langsomt gli nedover ryggraden.

Munken kremtet og flyttet seg urolig på benken, Magnhild kvalte et gisp med begge hendene for munnen.

– Og hva vil De med meg? Torleif lot seg ikke bemerke med Marias lott.

Hva betyr vel hun, og ungene hennes, for ham? Fenella ante hatet som ulmet under det stramme ansiktet hans.

– Jeg vil at De skal ta Gudrød i fostring, kom det kort fra forstanderinnen.

– Ha, så det vil De! snerret Torleif til svar. – Og hvorfor tror De ikke at jeg ville gjøre det samme som mannen deres?

Fenella gispet og tok seg fort til munnen i et altfor sent forsøk på å stagge det. Han unnlater å kalle herr Malise for herre! Fenella visste at Torleif ikke ville anerkjenne herr Malise som herre til Mann, men at han skulle unnlate å kalle ham for herre overfor hustruen hans, det hadde hun ikke trodd.

– Fordi De skal sende Deres sønn til fostring hos min far i Argyle, svarte hun kaldt. – Der vil han være vårt gissel, samtidig som han får en væpners opplæring og mulighet til å tre inn i min fars styrker. Og kanskje bli slått til ridder når den tid kommer, la hun avmålt til. Det gikk et nytt drag over ansiktet til Torleif.

– Min eldste sønn kan jeg ikke sende, svarte han stilt. – Han er i lære i klosteret, som De nok også vet. Han nikket mot munken.

Fenella stivnet til i frykt for hva han kom til å si nå.

Torleif fortsatte uten å nøle, og det gledet Fenella mer enn hun ville vise.

– Min nest eldste sønn, derimot, han kan jeg sende fra meg. Han er seks år og kanskje litt ung enda, men det er mye mot i ham, og han har mer enn nok av vilje.

Var det et smil om leppene hans hun så der? Fenella kunne ikke være sikker, men hun ante at Torleif ville være mer enn godt fornøyd dersom forstanderinnen ville ta Tord til gissel i bytte for sønnen sin. Hun ville si noe, men Torleif så det og sendte henne et blikk som hun ikke torde å stå opp imot.

– Det er godt nok, svarte forstanderinnen, og abbeden nikket velvillig.

– Fruen vet godt at Lodin hører klosteret til, og at vi ikke er villige til å slippe en så lærd og vis ung mann fra oss, bemerket abbed Donald mildt. – Dette har vi blitt enige om på forhånd. Den gamle munken nikket hele tiden mens han snakket.

– Og hva skal jeg gjøre når Deres mann kommer hit? bemerket Torleif kaldt. Han la ikke skjul på tankene sine. – Herr Malise vil kunne nå sønnen Deres her hos meg også. Han vil ikke være mye tryggere i fostring hos meg enn hos en hvilken som helst annen herre. Forstanderinnen ristet på hodet.

– Der tar de feil, herr Torleif, svarte hun hovmodig. – De er en vel ansett mann her i Nordfjerdingen, og dersom Malise skulle gjøre den udåden å skade eller drepe noen i Deres ætt eller tjeneste, så vil De kunne mønstre større styrker enn min mann, og på kortere varsel, og De kjenner godt Holmens forsvarsverker og dens svakheter. Han vil ikke tørre å gå imot Dem uten å ha hærstyrker fra min far i ryggen. Hun tidde et øyeblikk og lot ordene synke inn. – Forstår De nå hvordan jeg tenker?

Torleif nikket ettertenksomt. Fenella jublet inne i seg over den kløkt som forstanderinnen hadde utvist. Slik vil det være umulig for Malise å stå opp mot Torleif uten støtte fra sin værfar i Argyle, herr Eogan. Slik støtte vil Malise aldri få dersom han blir beskyldt for å ha tatt livet av Eogans barnebarn – den rettmessige arving til Mann, og sikkert den som er tiltenkt rollen som konge når han bare blir gammel nok. Eogan vil nok beskytte sin ætt først og fremst, og han vil nok heller drepe Malise egenhendig enn å gi mannen styrker til å tilrane seg makten.

Fenella kunne ikke annet enn å undres over hvordan lykken kunne snu så fort til ulykke, for så å snu seg tilbake igjen.

Det var med et smil om munnen hun så sin gråtende Tord forlate gården for å reise til Argyle.

